پروین شاکر

پروین شاکر (24 نومبر 1952ء - 26 دسمبر 1994ء) ایک پاکستانی شاعرہ اور حکومت پاکستان کی سرکاری ملازم تھیں۔ وہ اپنی نظموں کے لیے مشہور ہیں، جس سے اردو ادب میں ایک مخصوص نسائیت پسند آواز ملی۔

سڑک حادثے میں کم عمری میں وفات کے بعد سے ان کی یاد میں ہر سال پاکستان کے اسلام آباد شہر میں "پروین شاکر اردو ادب فیسٹیول" کا انعقاد کیا جاتا ہے۔
ابتدائی حالات

پروین شاکر 24 نومبر، 1952ء کو پاکستان کے شہر کراچی میں پیدا ہوئیں۔ ان کے والد کا نام سید شاکر حسن تھا جو خود بھی شاعر تھے اور ثاقب تخلص استعمال کرتے تھے۔ پروین کے والدین ہندوستانی صوبہ بہار کے ضلع دربھنگہ کے چندن پٹی گاؤں کے رہنے والے تھے۔ پروین شاكرؔ كا نانیہال افضل پور پٹنہ ہے۔ ان کے نانا حسن عسکری اچھا ادبی ذوق رکھتے تھے۔ انھوں نے بچپن میں پروین کو کئی شعرا کے کلام سے روشناس کروایا۔ پروین ایک ہونہار طالبہ تھیں۔ دورانِ تعلیم وہ اردو مباحثوں میں حصہ لیتی رہیں۔ اس کے ساتھ ساتھ وہ ریڈیو پاکستان کے مختلف علمی ادبی پروگراموں میں شرکت کرتی رہیں۔ انگریزی ادب اور زبان دانی میں گریجویشن کیا اور بعد میں انہی مضامین میں جامعہ کراچی سے ایم اے کی ڈگری حاصل کی۔ پروین شاکر استاد کی حیثیت سے درس و تدریس کے شعبہ سے وابستہ رہیں اور پھر بعد میں آپ نے سرکاری ملازمت اختیار کر لی۔
حالات زندگی

سرکاری ملازمت شروع کرنے سے پہلے نو سال شعبہ تدریس سے منسلک رہیں اور 1986ء میں کسٹم ڈیپارٹمنٹ، سی۔ بی۔ آر اسلام آباد میں سیکرٹری دوم کے طور پر اپنی خدمات انجام دینے لگیں۔1990ء میں ٹرینٹی کالج جو امریکا سے تعلق رکھتا تھا سے تعلیم حاصل کی اور 1991ء میں ہاورڈ یونیورسٹی سے پبلک ایڈمنسٹریشن میں ماسٹرز کی ڈگری حاصل کی۔ پروین کی شادی ڈاکٹر نصیر علی سے ہوئی جس سے بعد میں طلاق لے لی۔
ادبی خدمات

شاعری میں آپ کو احمد ندیم قاسمی صاحب کی سرپرستی حاصل رہی۔ آپ کا بیشتر کلام اُن کے رسالے فنون میں شائع ہوتا رہا۔
نمونہ کلام


تخلیقات

ان کی شاعری کا موضوع محبت اور عورت ہے۔
# خوشبو (1976ء)،
# صد برگ (1980ء)،
# خود کلامی (1990ء)،
# انکار (1990ء)
# کف آئینہ(1994ء)
# ماہ تمام کلیات (1994ء)
بیرونی روابط

* پروین شاکر کی مشہور غزل وہ تو خوشبو ہے اور اس کی تشریح
تاثرات

پروین شاکر کی پوری شاعری ان کے اپنے جذبات و احساسات کا اظہا رہے جو درد کائنات بن جاتا ہے اسی لیے انھیں دور جدید کی شاعرات میں نمایاں مقام حاصل ہے۔ حالانکہ وہ یہ بھی اعتراف کرتی ہیں کہ وہ اپنے ہم عصروں میں کشور ناہید، پروین فنا سید، فہمیدہ ریاض کو پسند کرتی ہیں، لیکن ان کے یہاں احساس کی جو شدت ہے وہ ان کی ہم عصر دوسری شاعرات کے یہاں نظر نہیں آتی۔ اُن کی شاعری میں قوس قزح کے ساتوں رنگ نظر آتے ہیں۔ اُن کے پہلے مجموعے خوشبو میں ایک نوجوان دوشیزہ کے شوخ و شنگ جذبات کا اظہار ہے اور اس وقت پروین شاکر اسی منزل میں تھیں۔ زندگی کے سنگلاخ راستوں کا احساس تو بعد میں ہوا جس کا اظہار ان کی بعد کی شاعری میں جگہ جگہ ملتا ہے۔ ماں کے جذبات شوہر سے ناچاقی اور علیحدگی، ورکنگ وومن کے مسائل ان سبھی کو انھوں نے بہت خوبصورتی سے قلمبند کیا ہے۔
اعزازات

پروین کی پہلی کتاب خوشبو کو 1976ء میں آدم جی ادبی اعزار سے نوازا گیا۔ 1990ء میں پاکستان کے اعلیٰ ترین اعزازات میں سے ایک تمغہء حسنِ کارکردگی سے نوازا گیا۔
ڈاک ٹکٹ

2013ء میں، پروین کی 19 ویں برسی پر ان کے اعزاز میں پاکستان پوسٹ نے 10 روپے کا ایک یادگاری ڈاک ٹکٹ جاری کیا۔
خراج تحسین

24 نومبر 2019ء کو، گوگل نے ایک گوگل ڈوڈل کے ذریعے پروین شاکر کی 67ویں سالگرہ منائی۔
وفات

تصغیر|اسلام آباد میں شاکر کی قبر

26 دسمبر 1994ء کو ٹریفک کے ایک حادثے میں اسلام آباد میں، بیالیس سال کی عمر میں مالک حقیقی سے جا ملیں۔ لواحقین میں ان کے بیٹے کا نام مراد علی ہے۔ تفصیلات کے مطابق پروین شاکر صبح اپنے گھر سے اپنے دفتر جارہی تھیں کہ ان کی کار ایک ٹریفک سگنل پر موڑ کاٹتے ہوئے سامنے سے آتی ہوئی ایک تیز رفتار بس سے ٹکرا گئی۔ اس حادثے کے نتیجے میں پروین شاکر شدید زخمی ہوئیں، انھیں فوری طور پر اسپتال پہنچایا گیا جہاں وہ زخموں کی تاب نہ لاتے ہوئے اپنے خالق حقیقی سے جاملیں۔ پروین شاکر 26 دسمبر 1994ء کو اسلام آباد میں وفات پاگئیں اور اسلام آباد ہی کے مرکزی قبرستان میں آسودہ خاک ہوئیں۔
حوالہ جات

فہرست حوالہ جات

;مآخذ


;ویب حوالہ جات
کتابیات

*
*


زمرہ:آدم جی ادبی اعزار کے وصول کنندگان
زمرہ:اردو شعرا
زمرہ:بہاری نژاد پاکستانی شخصیات
زمرہ:بیسویں صدی کی مصنفات
زمرہ:بیسویں صدی کے پاکستانی شعرا
زمرہ:بیسویں صدی کے شعرا
زمرہ:پاکستان میں شارعی حادثہ اموات
زمرہ:پاکستانی اردو شعرا
زمرہ:پاکستانی سرکاری ملازمین
زمرہ:پاکستانی مصنفات
زمرہ:پاکستانی نسائیت پسند مصنفین
زمرہ:پروین شاکر
زمرہ:تمغائے حسن کارکردگی وصول کنندگان
زمرہ:جامعہ ہارورڈ کی شخصیات
زمرہ:جان ایف کینیڈی اسکول آف گورنمنٹ کے فضلا
زمرہ:جامعہ کراچی کے فضلا
زمرہ:کراچی کے شعرا
زمرہ:کراچی کے مصنفین
زمرہ:مہاجر شخصیات
زمرہ:ویکی ڈیٹا سے مختلف مختصر وضاحت
زمرہ:ہارورڈ یونیورسٹی کے فضلا
زمرہ:1952ء کی پیدائشیں
زمرہ:1994ء کی وفیات